b'\n_START_ARTICLE_\nPahvi\n_START_PARAGRAPH_\nPahvi on v\xc3\xa4hint\xc3\xa4\xc3\xa4n 250 g/m\xc2\xb2 painavaa paksua kartonkia. Pahvi-nimityst\xc3\xa4 k\xc3\xa4ytet\xc3\xa4\xc3\xa4n puhekieless\xc3\xa4 yleens\xc3\xa4 ulkopakkauskartongeista tai ulkopakkauskartongin ja aallotuskartongin muodostamasta puolivalmisteesta, ei kartonkikerrosten v\xc3\xa4liin j\xc3\xa4\xc3\xa4v\xc3\xa4st\xc3\xa4 aallotuspahvista. Esimerkiksi v\xc3\xa4hitt\xc3\xa4iskaupassa k\xc3\xa4ytett\xc3\xa4viss\xc3\xa4 pahvilaatikoissa on pinnassa ja sis\xc3\xa4ll\xc3\xa4 pintapakkauskartonkia ja niiden v\xc3\xa4liin liimattu aaltoileva kerros on ominaisuuksiltaan vaatimattomampaa aallotuskartonkia, mik\xc3\xa4 antaa pahvilaatikolle edullisesti sen pakkaustarkoituksiin tarviseman lujuuden._NEWLINE_Pahvia valmistetaan monikerroksisten kartonkien tapaan ajamalla 2\xe2\x80\x934 paperirataa yhteen.\n_START_SECTION_\nErilaiset pahvit\n_START_PARAGRAPH_\nPahveja eli ulkopakkauskartonkeja on periaatteessa kahta eri tyyppi\xc3\xa4: kraftlainerista (englanniksi kraftliner; suomen puhekielell\xc3\xa4 "voimapaperi") tai testlainerista (englanniksi testliner) tehtyj\xc3\xa4._NEWLINE_Laineria k\xc3\xa4ytet\xc3\xa4\xc3\xa4n pahvin ulkopinnoilla, mink\xc3\xa4 vuoksi silt\xc3\xa4 vaaditaan kirjapaino-ominaisuuksia merkit\xc3\xb6jen ja logojen painamista varten._NEWLINE_Jos pahvi on niin kutsuttua aaltopahvia, ajetaan pahvin keskikerrokseksi useimmiten flutingia eli aallotettua uusiomassaa aallotuspahviksi. Valkoisten pahvien pintaan on ajettu ohutta normaalia p\xc3\xa4\xc3\xa4llystetty\xc3\xa4 paperia.\n_START_SECTION_\nLainerityypit\n_START_PARAGRAPH_\nLainerityypeist\xc3\xa4 kraft on hyvin kest\xc3\xa4v\xc3\xa4\xc3\xa4 ja neitseellisest\xc3\xa4 kuidusta (ei uusiomassaa) valmistettua kovat lujuusarvot saavuttavaa paperia jota k\xc3\xa4ytet\xc3\xa4\xc3\xa4n my\xc3\xb6s s\xc3\xa4kkipaperissa. Kraftlaineri on valkaisematonta mekaanista ja sellumassaa sekoittamalla tehty\xc3\xa4 paperia. Testlaineri eroaa kraftista siin\xc3\xa4 ett\xc3\xa4 siin\xc3\xa4 on p\xc3\xa4\xc3\xa4asiassa k\xc3\xa4ytetty uusiomassaa, jonka sekaan on saatettu k\xc3\xa4ytt\xc3\xa4\xc3\xa4 hieman neitseellist\xc3\xa4 kuitua. Testlaineri ei omaa kovinkaan hyvi\xc3\xa4 lujuusarvoja, joten se ei sovi vaativiin k\xc3\xa4ytt\xc3\xb6tarkoituksiin, mutta on halvempaa kuin kraftlaineri.\n_START_SECTION_\nPahvien k\xc3\xa4ytt\xc3\xb6\n_START_PARAGRAPH_\nPahveja k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa suurten pakkausten pakkaamiseen. Pahvit ovat pakkaamiseen hyvi\xc3\xa4 edullisuutensa ja k\xc3\xa4yt\xc3\xb6n j\xc3\xa4lkeisen h\xc3\xa4vitt\xc3\xa4misen tai kierr\xc3\xa4tyksen vuoksi. Pahvin ja muiden materiaalien yhdistelm\xc3\xa4t esimerkiksi muovilaminointi tai -vuoraus, mahdollistavat tuotteen s\xc3\xa4ilyvyyden ja suojan my\xc3\xb6s kosteissa tai muutoin vaikeissa olosuhteissa.'